CELEX: 32021D1845
Language: mt
Date: 2021-10-20 00:00:00
Title: Deċiżjoni tal-Kummissjoni (UE) 2021/1845 tal-20 ta’ Ottubru 2021 li temenda d-Deċiżjoni (UE) 2017/175 fir-rigward tal-perjodu ta’ validità tal-kriterji tal-Ekotikketta tal-UE għall-akkomodazzjoni turistika u r-rekwiżiti ta’ valutazzjoni u verifika relatati (notifikata bid-dokument C(2021) 7427) (Test b’rilevanza għaż-ŻEE)

22.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 376/1
               
            
         DEĊIŻJONI TAL-KUMMISSJONI (UE) 2021/1845
         tal-20 ta’ Ottubru 2021
         li temenda d-Deċiżjoni (UE) 2017/175 fir-rigward tal-perjodu ta’ validità tal-kriterji tal-Ekotikketta tal-UE għall-akkomodazzjoni turistika u r-rekwiżiti ta’ valutazzjoni u verifika relatati
         
            
               (notifikata bid-dokument C(2021) 7427)
            
         
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (1), u b’mod partikolari l-Artikolu 8(2) tiegħu,
         Wara li kkonsultat mal-Bord tal-Ekotikkettar tal-Unjoni Ewropea,
         Billi:
         
                     (1)
                  
                  
                     Ir-Regolament (KE) Nru 66/2010 jipprevedi li l-Ekotikketta tal-UE tista’ tiġi ppremjata lill-prodotti li jħallu impatt ambjentali mnaqqas tul iċ-ċiklu kollu ta’ ħajjithom. Se jiġu stabbiliti kriterji speċifiċi tal-Ekotikketta tal-UE għal kull grupp ta’ prodotti.
                  
               
                     (2)
                  
                  
                     Permezz tad-Deċiżjoni (UE) 2017/175 (2), il-Kummissjoni stabbiliet il-kriterji tal-Ekotikketta tal-UE għall-grupp ta’ prodotti “akkomodazzjoni turistika”. Il-validità ta’ dawk il-kriterji u r-rekwiżiti ta’ valutazzjoni u verifika relatati se tiskadi fis-26 ta’ Jannar 2022.
                  
               
                     (3)
                  
                  
                     F’konformità mal-konklużjonijiet tal-Kontroll tal-Idoneità tal-Ekotikketta tal-UE tat-30 ta’ Ġunju 2017 (3), il-Kummissjoni, flimkien mal-Bord tal-Ekotikkettar tal-UE, ivvalutat u kkonfermat ir-rilevanza tal-grupp ta’ prodotti “akkomodazzjoni turistika”, kif ukoll ir-rilevanza u l-adegwatezza tal-kriterji tal-Ekotikketta tal-UE attwali tagħha għal dak il-grupp ta’ prodotti u tar-rekwiżiti ta’ valutazzjoni u verifika relatati.
                  
               
                     (4)
                  
                  
                     F’konformità mal-konklużjonijiet tal-kontroll tal-idoneità tal-Ekotikketta tal-UE tat-30 ta’ Ġunju 2017, il-Kummissjoni, flimkien mal-Bord tal-Ekotikkettar tal-UE, qed tagħti prijorità lill-implimentazzjoni ta’ diversi azzjonijiet biex jiżdied l-użu tal-Ekotikketta tal-UE għal dan il-grupp ta’ prodotti, filwaqt li tħeġġiġa bħala għodda siewja għal irkupru sostenibbli.
                  
               
                     (5)
                  
                  
                     Għalhekk, jixraq li tittawwal il-validità tal-kriterji tal-Ekotikketta tal-UE u r-rekwiżiti ta’ valutazzjoni u verifika relatati stabbiliti fid-Deċiżjoni (UE) 2017/175 sabiex il-Kummissjoni tkun tista’ tirrevedi dan il-grupp ta’ prodotti ladarba s-settur ikun irkupra.
                  
               
                     (6)
                  
                  
                     Id-durata tal-estensjoni jenħtieġ li tkun twila biżżejjed biex tkun tista’ titkompla l-finalizzazzjoni sħiħa tal-proċess ta’ reviżjoni u tingħata perspettiva affidabbli li tippermetti l-kontinwità tas-suq għad-detenturi tal-liċenzja attwali u futuri li sadanittant jkunu jistgħu jżommu l-benefiċċji tal-Ekotikketta tal-UE fuq il-prodotti ppremjati tagħhom.
                  
               
                     (7)
                  
                  
                     Għalhekk, id-Deċiżjoni (UE) 2017/175 jenħtieġ li tiġi emendata skont dan.
                  
               
                     (8)
                  
                  
                     Il-miżuri previsti f’din id-Deċiżjoni huma f’konformità mal-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
                  
               ADOTTAT DIN ID-DEĊIŻJONI:
         
            Artikolu 1
            L-Artikolu 6 tad-Deċiżjoni (UE) 2017/175 huwa sostitwit b’dan li ġej:
            
               
                  “Artikolu 6
                  Il-kriterji tal-Ekotikketta tal-UE għall-grupp ta’ prodotti “akkomodazzjoni turistika” u r-rekwiżiti ta’ valutazzjoni u verifika relatati għandhom jibqgħu validi sat-30 ta’ Ġunju 2025.”.
               
            
         
         
            Artikolu 2
            Din id-Deċiżjoni hija indirizzata lill-Istati Membri.
         
         
            Magħmul fi Brussell, l-20 ta’ Ottubru 2021.
            
               
                  Għall-Kummissjoni
               
               Virginijus SINKEVIČIUS
               
                  Membru tal-Kummissjoni
               
            
         
         
            (1)  ĠU L 27, 30.1.2010, p. 1.
         
            (2)  Id-Deċiżjoni tal-Kummissjoni (UE) 2017/175 tal-25 ta’ Jannar 2017 dwar l-istabbiliment ta’ kriterji tal-Ekotikketta tal-UE għall-akkomodazzjoni turistika (ĠU L 28, 2.2.2017, p. 9).
         
            (3)  Ir-Rapport tal-Kummissjoni lill-Parlament Ewropew u lill-Kunsill dwar ir-rieżami tal-implimentazzjoni tar-Regolament (KE) Nru 1221/2009 tal-Parlament Ewropew u tal-Kunsill tal-25 ta’ Novembru 2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) u tar-Regolament (KE) Nru 66/2010 tal-Parlament Ewropew u tal-Kunsill tal-25 ta’ Novembru 2009 dwar skema ta’ Ekotikketta tal-UE (COM(2017) 355 final).